༄། ཨཱཿ རྣམ་ཐར་གསུམ་ལྡན་སྟོང་པ་ཉིད། །རང་བཞིན་མ་འགགས་ལྷུན་གྲུབ་རྩལ། །ཐུགས་རྗེ་སྒྱུ་འཕྲུལ་རོལ་པ་ལས། །རང་རིག་ཧྲཱིཿ

ཡིག་ཡོངས་གྱུར་པས། །བདེ་ཆེན་པདྨ་དབང་གི་ལྷ། །རྣམ་ཀུན་མཆོག་ལྡན་བཙུན་མོ་ནི། །འོད་དམར་རྡོ་རྗེ་རྩེ་གསུམ་གྱུར། །རྡོ་རྗེའི་ལྟེ་བར་ཧྲཱིཿདམར་མཐར། །སྙིང་པོ་འབྲུ་བརྒྱད་གཡོན་དུ་འཁོར། །གཡས་ཕྱོགས་རྩེ་མོའི་ཁོང་གསེང་ནས། །ཡི་གེ་ཨོཾ་དཀར་ཡོངས་གྱུར་པས། །རྡོ་རྗེ་རྣལ་འབྱོར་དཀར་གསལ་མཛེས། ཞལ་གཅིག་སྤྱན་གསུམ་དབྱིངས་སུ་གཟིགས། །དབུ་སྐྲ་སིལ་མ་རྒྱབ་ཏུ་འཕྱངས། །དར་དང་རིན་ཆེན་དབུ་རྒྱན་མཛེས། །ཕྱག་གཉིས་གཡས་པས་ཅང་ཏེའུ་འཁྲོལ། །གཡོན་པས་ཐོད་ཁྲག་ཐུགས་ཀར་སྟོབ། །སྐུ་ལ་རུས་པའི་རྒྱན་དྲུག་དང་། །དར་དཔྱངས་རིན་ཆེན་སྣ་ཆོགས་བརྒྱན། །ཨུཏྤལ་དམར་པོའི་དོ་ཤལ་འཕྱངས། །ཞབས་གཉིས་གར་སྟབས་པད་ཟླར་བཞུགས། །གཡོན་གྱི་རྩེ་མོའི་ཁོང་གསེང་ནས། །ཨཱཿཡིག་དམར་པོ་ཡོངས་གྱུར་པས། །མཁའ་སྤྱོད་དབང་མོ་དམར་གསལ་མཛེས། །ཞལ་གཅིག་སྤྱན་གསུམ་དབྱིངས་སུ་གཟིགས། །དབུ་སྐྲ་དམར་སེར་གྱེན་དུ་བརྫེས། །ཐོད་སྐམ་ལྔ་ཡི་རྩེ་བྲན་ཅན། །ཕྱག་གཡས་གྲི་གུག་ཐུར་དུ་འཕྱར། །གཡོན་པས་ཐོད་ཁྲག་ཞལ་

གསོལ་ཚུལ། །གཡོན་ཕྱོགས་ཕྲག་གཡོན་སྟེང་ནས་འཛིན། །མཆན་ཁུང་ཁ་ཊྭཱྃ་ག་འཆང་ཞིང་། །སྐུ་ལ་རུས་རྒྱན་ཕྱག་རྒྱ་ལྔ་ཡིས་སྤྲས། །ཐོད་རློན་ལྔ་བཅུའི་དོ་ཤལ་དང་། །དར་དཔྱངས་རིན་ཆེན་སྣ་ཚོགས་འཕྱངས། །ཡེ་ཤེས་ལྔ་ལྡན་མེ་དཔུང་ཀློང་། །ཞབས་གཉིས་གཡས་བསྐྱང་གཡོན་བསྐུམ་ཞིང་། །གར་སྟབས་བམ་རོ་སད་ཉིར་བཞུགས། །དབུས་ཀྱི་རྩེ་མོའི་ཁོང་གསེང་ནས། །ཧཱུྃ་ཡིག་མཐིང་ག་ཡོངས་གྱུར་པས། །བདེ་ཆེན་རྡོ་རྗེ་ཕག་མོ་ནི། །མཐིང་གསལ་ཞལ་གཅིག་ཕྱག་གཉིས་པ། །གྲི་ཐོད་འཛིན་ཅིང་སྤྱན་གསུམ་ལྡན། །དབུ་སྐྲ་ཁམ་སེར་གྱེན་དུ་འཁྱིལ། །དབུ་གཙུག་ཕག་ཞལ་ངུར་སྒྲ་སྒྲོག།ཐོད་སྐམ་ལྔ་ཡིས་དབུ་ལ་བརྒྱན། །ཐོད་རློན་ལྔ་བཅུའི་དོ་ཤལ་དང་། ཁྲོ་མོའི་ཆས་ཀུན་རབ་ཏུ་རྫོགས། །གཟིག་ཤམ་སྨད་དཀྲིས་ཁ་ཊྭཱྃ་འཆང་། །ཞབས་གཉིས་གཡས་བསྐུམ་གཡོན་བརྐྱངས་ཤིང་། །བམ་རོ་དམར་སེར་སྙིང་གར་བརྫིས། །ཐུགས་ཀློང་དཔའ་བོ་རྟ་མགྲིན་དམར། །ཕྱག་གཉིས་གྲི་ཐོད་ཐུགས་ཀར་འཛིན། །དཔལ་དང་དུར་ཁྲོད་ཆས་ཀུན་རྫོགས།

།སྤྱི་གཙུག་རྟ་མོག་ལྗང་ཁུར་འཚེར། །ཞབས་གཉིས་པད་ཉི་བམ་སྟེང་བརྫིས། །ཡེ་ཤེས་མེ་ཕུང་འཁྱིལ་བའི་ཀློང་། །གར་དགུ་རྔམས་བརྗིད་རོལ་པས་བཞུགས། །ལྷ་ཚོགས་དེ་དག་གནས་གསུམ་ལས། །རྡོ་རྗེ་གསུམ་གྱི་ངོ་བོ་འབྲུ་གསུམ་དང་། །རང་རང་ཐུགས་སྲོག་ས་བོན་ཡིག་འབྲུ་ལས། །འོད་འཕྲོས་རྒྱལ་ཀུན་མཆོད་ཅིང་བྱིན་རླབས་བསྡུས། །མར་འཕྲོས་འགྲོ་བའི་སྒྲིབ་སྦྱངས་བདེ་ལ་བཀོད། །ཚེ་བསོད་དཔལ་འབྱོར་འདོད་དགུ་ཐམས་ཅད་བསྡུས། །རང་རང་སྲོག་གི་ས་བོན་ཉིད་ལ་བསྟིམ། །སྐུ་ཡི་དབྱིབས་བརྒྱུད་གསང་བའི་པདྨ་ནས། །འོད་ཟེར་ཁ་དོག་ལྔ་ལྡན་རྣམ་པ་རུ། །རྡོ་རྗེའི་ལྟེ་བའི་སྔགས་ཕྲེང་ཉིད་ལ་ཐིམ། །ཕྱི་སྣོད་འོད་དམར་རྣམ་པའི་གཞལ་ཡས་ཁང་། །ནང་བཅུད་དེར་འཛིན་བྲལ་བ་ལྷའི་ཕྱག་རྒྱ། །དྲན་རྟོག་འོད་གསལ་གཉུག་མ་རྩ་བྲལ་ཀློང་། །ལུས་ནི་དུར་ཁྲོད་མི་རོ་ལྟ་བུར་སོང་། །འོད་དམར་རྣམ་པ་གདོས་བཅས་ལུས་མི་སྣང་། །ངག་ནི་ལྐུགས་པ་ཇི་བཞིན་སྨྲ་བརྗོད་བྲལ། །གྲགས་སྟོང་སྐྱེ་མེད་སྔགས་སྒྲས་སྣང་ཡུལ་ཁྱབ། །སེམས་ནི་རྟོག་མེད་ཁོང་སྙིང་མེད་དང་མཚུངས། །ཡུལ་མེད་ཟང་ཐལ་གཏད་མེད་རྒྱ་ཡན་དུ། །ཡིད་དཔྱོད་

བློ་བྲལ་ཁྱབ་བརྡལ་ནམ་མཁའ་ཆེ། །དགག་སྒྲུབ་རེ་དོགས་མེད་བའི་ཟང་ཐལ་ལོ། །ཡིད་ཤེས་འཛིན་པས་བཟུང་ཡང་བཅོས་མེད་པར། །ལུང་མ་བསྟན་གྱི་འཁྲུལ་ཉམས་དེ་ལྟར་ཤར། །ཐུན་དང་ཐུན་མཚམས་མེད་པར་ལྐོག་འགྱུར་རོ། །སྒྲུབ་པའི་ལྷ་དང་སྔགས་དང་སྒྲུབ་པ་པོ། །བསྒྲུབ་དང་འགྲུབ་པར་བྱ་བའི་ཡུལ་རྣམས་ཀུན། །འོད་གསལ་རིག་སྟོང་སྤྲོས་བྲལ་ཀློང་ཆེན་མཁའ། །ཆུ་ལས་ཆུ་བུར་རྡོལ་བ་ཇི་བཞིན་མཐོང་། །དེ་དག་དངོས་པོ་མཚན་མ་ཅན་ཡིན་ཀྱང་། །ལུང་མ་བསྟན་གྱི་དབང་གིས་དངོས་མེད་སྣང་། །འཁྲུལ་ཉམས་འདི་ལས་སེལ་ཐབས་མན་ངག་ཞིག།ཐབས་གྲོགས་ཡིད་བཞིན་ནོར་བུས་བསྩལ་དུ་གསོལ། ཅེས་སུ་ཁ་བཛྲ་གྱིས་ཕུལ་བའོ།།